
    Pròleg


    El Càntic de les criatures –o més correctament, Laudes creaturarum o Càntic del germà Sol– ha celebrat recentment el seu vuit-centè aniversari. El text poètic més antic de la literatura italiana és un salm de lloança a la creació, una pregària, un himne a la vida i, alhora, un manual pràctic –el primer, de fet– sobre la vida al nostre planeta. Francesc hi canta la vida a través dels elements necessaris per a l’aparició d’aquest fenomen únic. Tots els factors que s’hi tenen en compte són essencials. Com en una recepta d’un plat o, si sou més científics, un protocol experimental, cada component ha d’estar present en les quantitats correctes i afegir-se a tots els altres només en el moment adequat. Un sol error en la seqüència o l’absència d’un sol ingredient és suficient perquè no hi hagi res que sumi. Sant Francesc identifica el patró que fa possible la vida, i amb les seves estrofes proposa una seqüència de passatges que és alhora una llista dels elements de la realitat còsmica tal com es concebien en el seu temps i una enumeració dels fonaments necessaris per a la vida. Imagineu una cosa a mig camí entre un manual d’instruccions i un manual de manteniment per al fenomen més rar de l’univers, escrit en la llengua més meravellosa que pugueu somiar, i tindreu una idea de què tracta el Càntic de les criatures. I després l’economia de les paraules, utilitzades amb la parsimònia d’aquells que han fet de l’ús limitat dels recursos –qualsevol recurs, paraules incloses– una raó de vida fonamental. Cada paraula del Càntic és necessària: l’aigua, o més ben dit, la germana Aigua, és «molt útil i humil i preciosa i casta»; el germà Foc és «bell i juganer i robust i fort». És difícil llegir un text més precís i musical que el Càntic, i és encara més difícil, diria que impossible, trobar qualsevol altre text, i encara menys un manual d’instruccions, que demostri en cada vers, paraula rere paraula, un amor tan incondicional pel tema que tracta.


    La qualitat poètica del Càntic per si sola ja el convertiria en una obra inigualable. Però això no és tot. Hi ha molt més. Hi ha la seva capacitat sobrenatural de relatar en pocs versos la seqüència necessària per crear la vida. No cal realment conèixer la seqüència exacta de tots els noms de Déu o altres pràctiques esotèriques abstruses per recrear un món. El que cal, ens diu sant Francesc, és l’energia del Sol, l’atmosfera, l’aigua, el foc, el sòl, els éssers vius: les plantes; per tant, els que perdonen i estimen, i, finalment, la mort, la nostra


    

    

    
  

  
    Laudes creaturarum
  (Càntic del germà Sol)* 


    Altíssim omnipotent i bon Senyor,
 teves són les llaors, la glòria, l’honor i tota benedicció.


    


    A Tu sol, Altíssim, et convenen
 i cap home no és digne d’anomenar-te.


    


    Lloat siguis, Senyor meu, amb totes les criatures,
 especialment missenyor el germà Sol,
 el qual és el dia i per ell ens il·lumines.


    I ell és bell i radiant amb gran esplendor:
 de Tu, Altíssim, porta significació.


    


    Lloat siguis, Senyor meu, per la germana Lluna i els estels,
 en el cel els heu fet clars, preciosos i bells.


    


    Lloat siguis, Senyor meu, pel germà Vent
 i per l’aire, l’ennuvolat i el serè, i tot temps,
 pel qual a les teves criatures dones sosteniment.


    


    Lloat siguis, Senyor meu, per la germana Aigua,
 la qual és molt útil i humil i preciosa i casta.


    


    Lloat siguis, Senyor meu, pel germà Foc,
 pel qual ens il·lumineu de nit,
 i ell és bell i juganer i robust i fort.


    


    Lloat siguis, Senyor meu, per la germana nostra mare la terra,
 la qual ens sosté i governa
 i produeix fruits diversos amb flors acolorides i herba.


    


    Lloat siguis, Senyor meu, per aquells que perdonen pel teu amor,
 i aguanten malaltia i tribulació.


    


    Benaurats els qui les aguanten en pau,
 car de Tu, Altíssim, seran coronats.


    


    Lloat siguis, Senyor meu, per la nostra germana, la Mort corporal,
 de qui cap home vivent no pot escapar:
 ai d’aquells que moriran en pecats mortals;
 benaurats aquells que trobarà en la teva santíssima voluntat,
 car la mort segona no els farà mal.


    


    Lloeu i beneïu el meu Senyor, i doneu-li gràcies
 i serviu-lo amb gran humilitat.


    


    
      
        * Càntic del germà Sol i altres escrits, Francesc d’Assís, a càrrec de Sylvain Piron. Coordinació de Xavier Renedo. Traducció de Nolasc del Molar. Barcelona, Fragmenta, 2025.

